KOMMISSIONENS BESLUTNING af 28. juli 1997 om ændring af beslutning 91/516/EØF om listen over råvarer, som det er forbudt at anvende i foderblandinger (EØS-relevant tekst) (97/582/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 79/373/EØF af 2. april 1979 om handel med foderblandinger (1), senest ændret ved direktiv 96/24/EF (2), særlig artikel 10, litra e), og

ud fra følgende betragtninger:

Fra nogle medlemsstater er der blevet meldt om tilfælde af bovin spongiform encephalopati (BSE); også scrapie er forekommet i nogle medlemsstater; BSE- og scrapieagenserne kan overføres ved foderoptagelsen;

det antages, at BSE hos kvæg skyldes anvendelse i kvægfoder af drøvtyggerprotein, der var en vektor, som kunne overføre agenser af overførbare spongiforme encephalopatier, og som ikke var blevet tilstrækkeligt behandlet til at inaktivere disse infektiøse agenser;

for at beskytte drøvtyggere mod sundhedsfare som følge af, at de nuværende proteinbehandlingsprocesser ikke altid kunne garantere en fuldstændig inaktivering af disse agenser, vedtog Kommissionen beslutning 94/381/EF af 27. juni 1994 om bestemte beskyttelsesforanstaltninger med hensyn til bovin spongiform encephalopati og opfodring af protein af pattedyr (3), ændret ved beslutning 95/60/EF (4); ifølge denne retsforskrift må ingen drøvtyggerarter fodres med proteinholdige produkter af pattedyrvæv, idet nogle af disse produkter dog er undtaget fra forbuddet, fordi de ikke er sundhedsfarlige;

da det er sundhedsfarligt at anvende inficerede proteinholdige foderstoffer af pattedyrvæv til drøvtyggere og det ikke kan udelukkes, at sygdommen også kan overføres til mennesker, drog Rådet på sit møde den 1.-3. april 1996 den konklusion, at der burde træffes yderligere foranstaltninger til beskyttelse af menneskers og dyrs sundhed;

i Kommissionens beslutning 91/516/EØF (5), senest ændret ved beslutning 95/274/EF (6), fastlægges listen over råvarer, som det er forbudt at anvende i foderblandinger;

af praktiske grunde og for at skabe sammenhæng mellem retsforskrifterne bør forbuddet mod fodring af drøvtyggere med visse proteinholdige produkter af pattedyrvæv, som allerede er fastsat i veterinærlovgivningen, på tilsvarende måde fastsættes i foderstoflovgivningen; listen bør suppleres, så det allerede ved foderstofproduktionen forbydes at anvende disse produkter i foderblandinger til drøvtyggere;

de fastsatte bestemmelser finder anvendelse, medmindre andet følger af strengere bestemmelser, som visse medlemsstater har kunnet træffe i medfør af artikel 1, stk. 2, i Rådets direktiv 90/667/EØF af 27. november 1990 om sundhedsmæssige bestemmelser for bortskaffelse, forarbejdning og afsætning af animalsk affald og for beskyttelse mod forekomst af patogener i foder fremstillet af dyr, herunder fisk, og om ændring af direktiv 90/425/EØF (7), senest ændret ved direktiv 92/118/EØF (8);

de i denne beslutning fastsatte foranstaltninger er i overensstemmelse med udtalelse fra Den Stående Foderstofkomité -

VEDTAGET FØLGENDE BESLUTNING:

Artikel 1

Bilaget til beslutning 91/516/EØF ændres som fastsat i bilaget til nærværende beslutning.

Artikel 2

Bestemmelserne i bilaget finder anvendelse, uden at dette i øvrigt indskrænker anvendelsen af beslutning 94/381/EF og de bestemmelser, som medlemsstaterne træffer i medfør af artikel 1, stk. 2, i direktiv 90/667/EØF.

Artikel 3

Denne beslutning får virkning fra den 1. december 1997.

Artikel 4

Denne beslutning er rettet til medlemsstaterne.

Udfærdiget i Bruxelles, den 28. juli 1997.

På Kommissionens vegne

Franz FISCHLER

Medlem af Kommissionen

(1) EFT nr. L 86 af 6. 4. 1979, s. 30.

(2) EFT nr. L 125 af 23. 5. 1996, s. 33.

(3) EFT nr. L 172 af 7. 7. 1994, s. 23.

(4) EFT nr. L 55 af 11. 3. 1995, s. 43.

(5) EFT nr. L 281 af 9. 10. 1991, s. 23.

(6) EFT nr. L 167 af 18. 7. 1995, s. 24.

(7) EFT nr. L 363 af 27. 12. 1990, s. 51.

(8) EFT nr. L 62 af 15. 3. 1993, s. 49.

BILAG

Som nr. 9 indsættes:

»9. Proteinholdige produkter af pattedyrvæv som råvarer i foderblandinger til drøvtyggere, undtagen

- mælk og mejeriprodukter

- gelatine

- aminosyrer fremstillet af huder og skind ved en proces, der indebærer, at materialet udsættes for en pH-værdi på 1-2 efterfulgt af en pH-værdi på over 11 efterfulgt af en varmebehandling på 140 °C i 30 minutter ved 3 bar

- dicalciumphosphat udvundet af affedtede knogler

- tørret plasma og andre blodprodukter.«